BG Официален вестник на Европейския съюз L 178/22

РЕШЕНИЕ ЗА ИЗПЪЛНЕНИЕ (ЕС) 2016/1072 НА КОМИСИЯТА

от 29 юни 2016 година

за прекратяване на антидъмпинговата процедура във връзка с вноса на някои видове керамични филтри от порест материал с произход от Китайската народна република

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1), и по-специално член 9, параграф 1 от него,

като има предвид, че:

1. ПРОЦЕДУРА

(1) На 14 август 2015 г. Европейската комисия („Комисията“) започна антидъмпингово разследване по отношение на вноса в Съюза на някои видове керамични филтри от порест материал с произход от Китайската народна република („КНР“) въз основа на член 5 от Регламент (ЕО) № 1225/2009 („основния регламент“). Тя публикува известие за започване на процедура в Официален вестник на Европейския съюз (2) („известието за започване“).

(2) Комисията започна разследването вследствие на жалба, подадена на 1 юли 2015 г. от Vesuvius GmbH („жалбоподателя“). Жалбоподателят представлява повече от 25 % от общото производство на Съюза на керамични филтри от порест материал, предмет на разследването. В жалбата се съдържаше доказателствен материал за дъмпинг и за произтичаща от него съществена вреда, което бе счетено за достатъчно основание за започване на разследване.

(3) В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично информира жалбоподателя, други известни производители от Съюза, известните производители износители, компетентните органи на КНР, известните вносители, доставчиците и ползвателите, търговците, както и сдруженията, за които е известно, че са засегнати, за започването на разследването и ги прикани да вземат участие.

(4) Заинтересованите страни имаха възможността да изразят становището си относно започването на разследването и да поискат да бъдат изслушани от Комисията и/или от служителя по изслушванията при търговските процедури.

2. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА

(5) С писмо до Комисията от 8 март 2016 г. жалбоподателят оттегли жалбата си.

(6) В съответствие с член 9, параграф 1 от основния регламент, когато жалбоподателят оттегли жалбата си, процедурата може да се прекрати, освен ако това не би било в интерес на Съюза.

(7) Комисията сметна, че антидъмпинговата процедура следва да бъде прекратена, тъй като при разследването не бяха открити никакви доводи, които да указват, че прекратяването не е в интерес на Съюза. Заинтересованите страни бяха съответно информирани и им беше предоставена възможност да изразят становището си. Комисията не получи коментари, които биха довели до заключението, че подобно прекратяване не би било в интерес на Съюза.

(8) Поради това Комисията стига до заключението, че антидъмпинговата процедура по отношение на вноса в Съюза на някои видове керамични филтри от порест материал с произход от КНР следва да бъде прекратена.

(9) Настоящото решение е в съответствие със становището на комитета, учреден по силата на член 15, параграф 1 от основния регламент,

ПРИЕ НАСТОЯЩОТО РЕШЕНИЕ:

Член 1

С настоящото антидъмпинговата процедура във връзка с вноса в Съюза на керамични филтри от порест материал, характеризиращи се със средна порьозност от не повече от 60 ppi (пори на инч) и устойчивост на топлинен удар, при която материалът може да устои на промяна на температурата, причинена от преминаване на разтопен метал, от стайна температура до поне 1 300 °C, и изработени от керамичен материал, различни от тези:

— от инфузорна силикатна пръст или аналогична силикатна пръст или

— съдържащи тегловно повече от 50 % циркониев диоксид (ZrO2),

с произход от Китайската народна република и класирани понастоящем в кодове по КН ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 и ex 6909 19 00, се прекратява.

Член 2

Настоящото решение влиза в сила в деня след деня на публикуването му в Официален вестник на Европейския съюз.

Съставено в Брюксел на 29 юни 2016 година. За Комисията Председател Jean-Claude JUNCKER

(1) ОВ L 343, 22.12.2009 г., стр. 51.

(2) Известие за откриване на антидъмпингова процедура във връзка с вноса на някои видове керамични филтри от порест материал с произход от Китайската народна република (ОВ C 266, 14.8.2015 г., стр. 14).